2 ปัจจัยความเสี่ยง

2.1 ความเสี่ยงจากการประกอบธุรกิจ

- ความเสี่ยงด้านต้นทุนวัตถุดิบที่ใช้ในการผลิต

บริษัทประกอบกิจการผลิตมอเตอร์คอมเพรสเซอร์ซึ่งต้องใช้ทองแดงและเหล็กเป็นวัตถุดิบสำคัญในการผลิตชิ้นส่วนประกอบต่าง
ๆ ราคาทองแดงได้ปรับตัวขึ้นลงแต่มีผลสุทธิไปในแนวทางที่สูงขึ้นอย่างต่อเนื่องตั้งแต่ต้นปี 2552
ส่วนราคาเหล็กได้มีการปรับขึ้นลงตามภาวะตลาด
โดยการปรับเปลี่ยนราคาของทองแดงและเหล็กดังกล่าวนี้มีผลจากภาวะเศรษฐกิจของโลกที่แปรเปลี่ยนไปและต้นทุนราคาน้ำมันที่สูงขึ้นรวมถึงผลกระทบจากแนวโน้มของราคาซื้อขายล่วงหน้าที่กำหนดไว้ในตลาดโลก
ซึ่งการปรับขึ้นราคาขายของทองแดงและเหล็กส่งผลกระทบโดยตรงต่อการบริหารจัดการต้นทุนและการดำรงรักษาอัตรากำไรขั้นต้นของบริษัท

อย่างไรก็ตามเพื่อเป็นการรักษาศักยภาพในการแข่งขันและดำเนินธุรกิจให้สำเร็จตามเป้าหมายและเป็นการป้องกันผลกระทบที่อาจเกิดจากภาวะการขาดแคลนวัตถุดิบอีกทั้งบรรเทาผลกระทบที่ทำให้ภาระต้นทุนเพิ่มสูงขึ้นจากการผันผวนของปริมาณและราคาสินค้าในตลาดโลก
และเพื่อไม่ให้เกิดผลกระทบต่อความสามารถในการสนองตอบต่อความต้องการของลูกค้า
บริษัทจึงดำเนินการสั่งซื้อวัตถุดิบจากผู้ผลิตหลายรายที่มีศักยภาพในการผลิตสินค้าที่มีคุณภาพทัดเทียมกันและสามารถใช้ทดแทนกันได้พร้อมทั้งทำสัญญาป้องกันความเสี่ยงจากราคาวัตถุดิบ
(Copper Swap agreement)
และบริหารจัดเก็บสินค้าคงคลังอย่างรัดกุมโดยติดตามผลกระทบที่อาจเกิดจากการเปลี่ยนแปลงของราคาตลาดโลกอย่างใกล้ชิด
รวมทั้งบริษัทได้นำเสนอวัตถุดิบทางเลือกแก่ลูกค้าได้แก่อลูมิเนียมเพื่อใช้ทดแทนทองแดงเป็นบางส่วน

- ความเสี่ยงด้านเทคโนโลยี

มอเตอร์คอมเพรสเซอร์แบบลูกสูบเป็นระบบคอมเพรสเซอร์ที่ได้รับการคิดค้นผลิตขึ้นเป็นอันดับแรกและใช้กันอย่างแพร่หลายมานานกว่ามอเตอร์คอมเพรสเซอร์ประเภทอื่น
ๆและมีพัฒนาการทางเทคโนโลยีของผลิตภัณฑ์ที่มีการปรับเปลี่ยนสารทำความเย็นให้เป็นมิตรต่อสิ่งแวดล้อมและลดการใช้พลังงานที่ดีขึ้น
และถึงแม้ว่าจะถูกแทนที่บางส่วนด้วยมอเตอร์คอมเพรสเซอร์แบบโรตารี่และแบบสกอลล์ที่นำมาใช้กับเครื่องปรับอากาศเนื่องจากมอเตอร์คอมเพรสเซอร์แบบลูกสูบมีต้นทุนของตัวผลิตภัณฑ์และค่าใช้จ่ายดูแลรักษาที่สูงกว่าเพราะมีชิ้นส่วนที่มากกว่า
แต่ด้วยคุณสมบัติที่โดดเด่นในเรื่องประสิทธิภาพทำความเย็นที่ดีที่มีคุณภาพคงที่จึงเหมาะกับการใช้งานในท้องถิ่นที่มีอุณหภูมิอากาศสูงและร้อนต่อเนื่องเป็นเวลานานจึงได้รับความนิยมในการนำมอเตอร์คอมเพรสเซอร์แบบลูกสูบมาใช้เป็นอุปกรณ์ทำความเย็นที่เป็นส่วนควบติดอยู่ในตู้เย็นที่ใช้ในครัวเรือน
ตู้แช่ ตู้ทำน้ำเย็น ตู้เย็นเชิงพาณิชย์ และระบบทำความเย็นกันอย่างแพร่หลาย

การผลิตมอเตอร์คอมเพรสเซอร์แบบลูกสูบของบริษัทได้ดำเนินการในแนวทางที่ตอบสนองความต้องการของตลาดได้เป็นอย่างดีและตอบรับกับการเปลี่ยนแปลงของข้อกำหนดตามกฎหมายและระเบียบข้อบังคับด้านสิ่งแวดล้อมที่เกี่ยวข้องกับสารทำความเย็นที่ใช้ในอุตสาหกรรมเครื่องทำความเย็นและเครื่องปรับอากาศและลดการใช้พลังงาน
และถึงแม้ว่าบริษัทจะมีหน่วยงานวิจัยและพัฒนาของตนเอง
แต่ด้วยข้อจำกัดในเรื่องแหล่งข้อมูลทางเทคโนโลยีและอุตสาหกรรมสนับสนุนภายในประเทศรวมทั้งความพร้อมของทรัพยากรและศักยภาพที่มี
ทำให้การพัฒนาผลิตภัณฑ์ใหม่ของบริษัทที่ดำเนินการมาอย่างต่อเนื่องทำได้เป็นผลดีในระดับหนึ่งและยังเป็นรองหากมีการเปรียบเทียบกับผู้ผลิตชั้นแนวหน้าของโลก

- ความเสี่ยงการให้สินเชื่อทางการค้า

ฝ่ายบริหารของบริษัทและบริษัทย่อยบริหารจัดการความเสี่ยงด้านการให้สินเชื่อที่เกี่ยวเนื่องกับลูกหนี้การค้าและลูกหนี้อื่นโดยกำหนดให้มีนโยบายและวิธีปฏิบัติในการควบคุมติดตามสินเชื่อที่เหมาะสม
และการให้สินเชื่อที่ดำเนินการอยู่ ณ
ปัจจุบันไม่มีการกระจุกตัวเฉพาะกลุ่มลูกค้าเนื่องจากมีฐานของลูกค้าที่หลากหลายและมีอยู่เป็นจำนวนมากรายประกอบกับลูกหนี้การค้าเกือบทั้งหมดเป็นลูกค้าชั้นดีและสำหรับลูกค้าต่างประเทศบริษัทได้ทำประกันความเสี่ยงคุ้มครองการไม่จ่ายชำระจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ

2.2 ความเสี่ยงทางการเงิน

  - ความเสี่ยงจากอัตราแลกเปลี่ยน

บริษัทมีการขายสินค้าส่งออกไปต่างประเทศในสัดส่วนที่มากกว่าการขายภายในประเทศและใช้เงินตราต่างประเทศในการทำธุรกรรมด้านการค้าซึ่งส่วนใหญ่เป็นเงินสกุลเหรียญสหรัฐอเมริกา
จึงไม่อาจหลีกเลี่ยงผลกระทบจากค่าเงินบาทที่ผันผวนขึ้นลงตามภาวะเศรษฐกิจและการเงินของโลก
แต่เนื่องด้วยจำนวนเงินสกุลเหรียญสหรัฐอเมริกาที่บริษัทได้รับจากการขายสินค้าส่งออกไปต่างประเทศมีจำนวนมากกว่าที่ต้องจ่ายค่าสินค้าจากการนำเข้าสินค้าต่างประเทศในระดับหนึ่ง
บริษัทจึงได้รับผลกระทบที่เกิดขึ้นเพียงบางส่วน

ด้วยนโยบายการบริหารการจัดการทางการเงินของบริษัทที่กำหนดให้มีการดำเนินงานในแนวทางต่างๆเพื่อลดผลกระทบจากอัตราแลกเปลี่ยน
บริษัทจึงได้ทำสัญญาซื้อขายเงินตราต่างประเทศล่วงหน้าในจำนวนหนึ่ง
ทำสัญญาใช้สิทธิเลือกซื้อขายเงินตราต่างประเทศ
และได้ทำสัญญาแลกเปลี่ยนสกุลเงินและอัตราดอกเบี้ย (Cross Currency Interest Rate
Swap)
ซึ่งเป็นแนวทางในการดำเนินงานโดยรวมเพื่อใช้ป้องกันความเสี่ยงที่เกิดจากการผันผวนของอัตราแลกเปลี่ยนและลดผลกระทบที่เกิดขึ้นได้เป็นอย่างดี

-   ความเสี่ยงจากอัตราดอกเบี้ย

บริษัทและบริษัทย่อยมีสินทรัพย์และหนี้สินทางการเงินส่วนใหญ่ที่อัตราดอกเบี้ยมีการปรับขึ้นลงตามอัตราตลาด
หรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
ความเสี่ยงจากอัตราดอกเบี้ยของบริษัทและบริษัทย่อยจึงมีอยู่ในระดับต่ำ
นอกจากนี้ทางบริษัทได้ทำสัญญาแลกเปลี่ยนสกุลเงินและอัตราดอกเบี้ย (Cross Currency
Interest Rate Swap)
เพื่อใช้เป็นแนวทางในการดำเนินงานป้องกันความเสี่ยงและลดผลกระทบที่เกิดขึ้นจากการผันผวนของอัตราแลกเปลี่ยนและอัตราดอกเบี้ยและเกิดผลทางปฏิบัติที่ช่วยลดผลกระทบในระดับที่ดี

ณ วันที่ 28 ตุลาคม 2553 บริษัทและบริษัทย่อยได้ลงนามร่วมกันในสัญญาให้วงเงินสินเชื่อ (Credit
Facilities Agreement) กับธนาคารกสิกรไทย จำกัด (มหาชน) และธนาคารกรุงเทพ จำกัด
(มหาชน) และในเดือนธันวาคม 2554
บริษัทและบริษัทย่อยได้เข้าทำสัญญาแก้ไขเพิ่มเติมและแปลงหนี้ใหม่สัญญาให้สินเชื่อครั้งที่ 2 (Second
Amendment and Novation Agreement to Credit Facility Agreement)
เพื่อให้ธนาคารไอซีบีซี (ไทย) จำกัด (มหาชน) ร่วมเป็นผู้ให้กู้รายใหม่ในวงเงินสินเชื่อร่วมกัน
(Sysndicicated Loan) เป็นจำนวนเงินรวม 8,800 ล้านบาท
ซึ่งเป็นแนวทางดำเนินการหลักที่สำคัญในการบริหารจัดการทางการเงินโดยองค์รวมของบริษัทและบริษัทย่อยที่ช่วยเสริมสร้างศักยภาพในการดำเนินงานและลดภาระดอกเบี้ยเงินกู้รวมถึงค่าใช้จ่ายทางการเงิน